b"\n_START_ARTICLE_\nXBP1\n_START_SECTION_\nDescobriment\n_START_PARAGRAPH_\nXBP-1 \xc3\xa9s un factor de transcripci\xc3\xb3 que cont\xc3\xa9 un domini bZIP. A l'inici es va identificar per la seva capacitat d'uni\xc3\xb3 a la caixa X, un element transcripcional del promotor de l'antigen leucocitari hum\xc3\xa0 DR alfa.\n_START_SECTION_\nRegulaci\xc3\xb3 g\xc3\xa8nica de l'MHC de classe II\n_START_PARAGRAPH_\nL'expressi\xc3\xb3 de la prote\xc3\xafna \xc3\xa9s necess\xc3\xa0ria per a la transcripci\xc3\xb3 d'un subconjunt de gens del complex major d'histocompatibilitat de classe II. A m\xc3\xa9s a m\xc3\xa9s, XBP1 heterodimeritza amb altres factors de transcripci\xc3\xb3 amb domini bZIP com ara c-fos._NEWLINE_L'expressi\xc3\xb3 de XBP-1 est\xc3\xa0 controlada per la citocina IL-4 i l'antic\xc3\xb2s IGHM. Al seu torn, XBP1 controla l'expressi\xc3\xb3 de l'IL-6, que promou el creixement de plasm\xc3\xb2cits, i d'immunoglobulines en limf\xc3\xb2cits B.\n_START_SECTION_\nDiferenciaci\xc3\xb3 de plasm\xc3\xb2cits\n_START_PARAGRAPH_\nXBP-1 tamb\xc3\xa9 \xc3\xa9s essencial per a la diferenciaci\xc3\xb3 de plasm\xc3\xb2cits (un tipus de c\xc3\xa8l\xc2\xb7lula immunit\xc3\xa0ria secretora d'anticossos). Aquesta diferenciaci\xc3\xb3 requereix no nom\xc3\xa9s l'expressi\xc3\xb3 de XBP-1 sin\xc3\xb3 l'expressi\xc3\xb3 de l'isoforma empalmada (vegeu empalmament) XBP-1s. XBP-1 regula la diferenciaci\xc3\xb3 dels plasm\xc3\xb2cits de manera independent a les seves funcions conegudes en la resposta a estr\xc3\xa8s al reticle endoplasm\xc3\xa0tic. Una expressi\xc3\xb3 anormal de XBP-1 provoca una desregulaci\xc3\xb3 d'IRF-4 i Blimp1, dos gens importants en la diferenciaci\xc3\xb3 de plasm\xc3\xb2cits, i plasm\xc3\xb2cits mancats de XBP-1 no s\xc3\xb3n capa\xc3\xa7os de colonintzar els seus n\xc3\xadnxols al moll de l'os, ni de permetre la secreci\xc3\xb3 d'anticossos.\n_START_SECTION_\nReplicaci\xc3\xb3 viral\n_START_PARAGRAPH_\nLa prote\xc3\xafna s'ha identificat com a factor de transcripci\xc3\xb3 cel\xc2\xb7lular que s'uneix a un amplificador gen\xc3\xa8tic al promotor de tipus 1 del virus de la leuc\xc3\xa8mia de c\xc3\xa8l\xc2\xb7lules T. La producci\xc3\xb3 de XBP-1s durant la diferenciaci\xc3\xb3 de plasm\xc3\xb2cits tamb\xc3\xa9 sembla jugar un rol en la reactivaci\xc3\xb3 des de la lat\xc3\xa8ncia de virus d'Epstein-Barr i herpesvirus associats al sarcoma de Kaposi.\n_START_SECTION_\nResposta a l'estr\xc3\xa8s al reticle endoplasm\xc3\xa0tic\n_START_PARAGRAPH_\nXBP-1 forma part de la resposta a l'estr\xc3\xa8s al reticle endoplasm\xc3\xa0tic (RE), la resposta a prote\xc3\xafnes mal plegades (UPR). Condicions que excedeixin la capacitat del RE hi provocaran un estr\xc3\xa8s i desencadenaran la resposta a prote\xc3\xafnes mal plegades. Com a conseq\xc3\xbc\xc3\xa8ncia s'allibera GRP78 d'IRE1 per recolzar el plegament de prote\xc3\xafnes. IRE1 oligomeritza i activa el seu domini ribonucleasa mitjan\xc3\xa7ant autofosforilaci\xc3\xb3. L'IRE1 activada catalitza l'escissi\xc3\xb3 d'un intr\xc3\xb3 no convencional de 26 nucle\xc3\xb2tids de l'mRNA XBP-1u, de manera mecan\xc3\xadsticament similar a l'empalmament de pre-tRNA. L'eliminaci\xc3\xb3 d'aquest intr\xc3\xb3 causa un despla\xc3\xa7ament del marc de lectura de la seq\xc3\xbc\xc3\xa8ncia codificant de XBP-1, provocant la traducci\xc3\xb3 d'una isoforma XBP-1s de 376 amino\xc3\xa0cids i 54 kDa en comptes de la isoforma XBP-1u, de 261 amino\xc3\xa0cids i 33 kDa._NEWLINE_A m\xc3\xa9s a m\xc3\xa9s, la r\xc3\xa0tio XBP-1u/XBP-1s es correlaciona amb el nivell d'expressi\xc3\xb3 de prote\xc3\xafnes per tal d'adaptar la capacitat de plegament del RE als requeriments corresponents.\n_START_SECTION_\nImport\xc3\xa0ncia cl\xc3\xadnica\n_START_PARAGRAPH_\nAlteracions en XBP-1 condueixen a un increment de l'estr\xc3\xa8s al reticle endoplasm\xc3\xa0tic, provocant en conseq\xc3\xbc\xc3\xa8ncia un agument de la susceptibilitat als processos inflamatoris que pot contribuir a la malaltia d'Alzheimer. Al c\xc3\xb2lon, anomalies en XBP-1 s'han relacionat amb la malaltia de Crohn._NEWLINE_Un polimorfisme de nucle\xc3\xb2tids simples, C-116G, a la regi\xc3\xb3 promotora de XBP-1 ha estat examinat en relaci\xc3\xb3 a trets de la personalitat. No es va poder establir cap relaci\xc3\xb3.\n_START_SECTION_\nInteraccions\n_START_PARAGRAPH_\nS'ha demostrat la interacci\xc3\xb3 de XBP-1 amb el receptor d'estrogen alfa."